ALT แจ้งผู้ถือหน่วยใช้สิทธิแปลง “วอร์แรนต์ 1” ตั้งแต่ 3-17 ธ.ค.นี้
ALT แจ้งผู้ถือหน่วยใช้สิทธิแปลง “วอร์แรนต์ 1” ตั้งแต่ 3-17 ธ.ค.นี้
2 ธ.ค. 2563

บริษัท เอแอลที เทเลคอม จำกัด (มหาชน) หรือ ALT แจ้งว่า ใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 1 (ALT-W1) จะครบกำหนดใช้สิทธิแปลงสภาพเป็นหุ้นสามัญครั้งสุดท้ายในวันที่ 18 ธ.ค. 2563 โดยผู้ถือหน่วยสามารถแสดงความจำนงการใช้สิทธิแปลงสภาพ ตั้งแต่วันที่ 3-17 ธ.ค. 2563 เวลา 09.00 น. – 15.30 น. โดยอัตราการใช้สิทธิ ALT-W1 คือ 1 หน่วยต่อหุ้นสามัญ 1 หุ้น ราคาใช้สิทธิ 3.00 บาท
ทั้งนี้บริษัทได้กำหนดวันปิดสมุดพักการโอนใบสำคัญแสดงสิทธิ ALT-W1 ตั้งแต่วันที่ 27 พ.ย.–18 ธ.ค. 2563 และระยะเวลาการหยุดพักการซื้อขาย ALT-W1 (ขึ้นเครื่องหมาย SP) วันที่ 25 พ.ย. – 18 ธ.ค. 2563 โดย ALT-W1 จะสิ้นสภาพตั้งแต่ วันที่ 19 ธ.ค. 2563 เป็นต้นไป
สำหรับผู้ถือหน่วยที่ประสงค์จะใช้สิทธิสามารถติดต่อได้ที่ บริษัท เอแอลที เทเลคอม จำกัด (มหาชน) เลขที่ 52/1 หมู่ที่ 5 ถนนบางกรวย-ไทรน้อย ตำบลบางสีทอง อำเภอบางกรวย จังหวัดนนทบุรี 11130 โดยติดต่อ คุณชมนาด ไกรฤกษ์ [email protected] คุณดาวทอง ไทยทักษ์ [email protected] โทรศัพท์ : 0-2863-8935-6 และโทรสาร 0-2886-3364
เอกสารประกอบการใช้สิทธิ 1.ใบแสดงความจำนงการใช้สิทธิ ที่ได้กรอกความถูกต้องชัดเจนและครบถ้วนทุกรายการพร้อมลงนามโดยผู้ถือใบสำคัญแสดงสิทธิ 2.ใบสำคัญแสดงสิทธิ (กรณีที่ถือในระบบใบหุ้น) 3.หลักฐานการชำระเงิน และ 4. หลักฐานยืนยันตัวตน
ทั้งนี้ผู้ถือหุ้นสามารถชำระเงินโดยโอนเงินเข้าบัญชีของบริษัทชื่อบัญชี  “บัญชีจองซื้อหุ้นสามัญของบริษัท เอแอลที เทเลคอม จำกัด (มหาชน)”  เลขที่บัญชี 099-1-38893-1 ธนาคารกสิกรไทย สาขาสำนักพหลโยธิน ประเภทบัญชี กระแสรายวัน  ทั้งนี้การโอนเงินสามารถทำได้ทุกช่องทาง ทั้งผ่านเคาน์เตอร์ธนาคาร อินเทอร์เน็ตแบงก์กิ้ง บนคอมพิวเตอร์ หรือ แอพพลิเคชั่นโอนเงินบนโทรศัพท์มือถือ แต่ต้องมีเอกสารยืนยันการโอนเงิน โดยนำส่งเอกสารยืนยันการโอนเงินโดยระบุชื่อ นามสกุล ที่อยู่และเบอร์โทรศัพท์ของผู้ใช้สิทธิจองซื้อหุ้นไว้ด้านหลัง และต้องดำเนินการโอนเงินและนำส่งหลักฐานมาถึงบริษัท ระหว่างวันที่ 3-17 ธันวาคม 2563 ภายในเวลา 9.00-15.30 น.
ส่วนผู้ใช้สิทธิที่ชำระเงินโดย เช็ค แคชเชียร์เช็ค ตั๋วแลกเงินธนาคาร หรือคำสั่งจ่ายเงินธนาคารที่สามารถเรียกเก็บเงินได้จากสำนักหักบัญชีในกรุงเทพมหานครภายในวันใช้สิทธิ โดยขีดคร่อมสั่งจ่าย “บัญชีจองซื้อหุ้นสามัญของ บริษัท เอแอลที เทเลคอม จำกัด (มหาชน)”  และเขียนชื่อ นามสกุล ที่อยู่และเบอร์โทรศัพท์ของผู้ใช้สิทธิจองซื้อหุ้นไว้ด้านหลัง โดยเช็คต้องลงวันที่และนำส่งถึงบริษัทระหว่างวันที่ 3-16 ธันวาคม 2563 ภายในเวลา 9.00- 15.30 น.
ทั้งนี้ การใช้สิทธิซื้อหุ้นสามัญดังกล่าวจะสมบูรณ์ต่อเมื่อบริษัทสามารถเรียกเก็บเงินจำนวนดังกล่าวได้แล้วเท่านั้น หากเรียกเก็บเงินไม่ได้ด้วยเหตุผลใด ๆ ที่มิได้เกิดจากบริษัท ให้ถือว่าผู้ถือใบสำคัญแสดงสิทธิแสดงเจตนายกเลิกการใช้สิทธิดังกล่าว และบริษัทตกลงให้ถือเป็นการยกเลิกการขอใช้สิทธิในครั้งนั้น โดยบริษัทจะจัดส่งใบสำคัญแสดงสิทธิหรือใบแทนใบสำคัญแสดงสิทธิพร้อมกับเช็ค แคชเชียร์เช็ค หรือตั๋วแลกเงินธนาคารที่เรียกเก็บเงินไม่ได้คืนให้แก่ผู้ถือใบสำคัญแสดงสิทธิภายใน 14 วันนับจากวันกำหนดการใช้สิทธิในครั้งนั้น